La fanciulla del West
La fanciulla del West er en opera i tre akter af Giacomo Puccini; Guelfo Civinini (1873-1954) og Carlo Zangarini (1874-1943) har skrevet librettoen efter skuespillet The Girl of the Golden West (1905) af David Belasco (1853-1931). 
Operaen blev uropført på Metropolitan Opera i New York i 1910 med Arturo Toscanini som dirigent og blev en stor publikumsucces. La fanciulla del West blev mindre godt modtaget i Europa, og først i slutningen af 1900-tallet fik den en fast plads på det europæiske operarepertoire.
Handlingen finder sted i et guldgravermiljø i Californien i midten af 1800-tallet. Hovedpersonen Minnie driver en bar i lejren og er ombejlet af alle guldgraverne, det gælder især sheriffen Rance. Han bliver voldsom jaloux, da Minnie forelsker sig i en røver, der kalder sig Johnson. Minnies mod og kærlighed redder Johnson flere gange, så de til slut kan ride mod solnedgangen sammen. 